คานปูร์ เมืองที่มีมลภาวะทางอากาศมากที่สุดในโลก
ในช่วงเดือนที่ผ่านมา ชาวกรุงเทพมหานครต้องเผชิญกับมลภาวะทางอากาศ จนทุกคนมีความเสี่ยงเกี่ยวกับโรคทางเดินหายใจ  มลพิษที่ชาวกรุงเทพฯ ต้องเผชิญว่ามากแล้ว แต่ยังมีเมืองที่ต้องเผชิญกับมลพิษที่มากกว่ากรุงเทพฯ หลายเท่า  เมืองที่มีมลพิษสูงที่สุดในโลก คือ ที่ไหน?  คำตอบคือ เมืองคานปูร์ (Kanpur) ตั้งอยู่ในรัฐอุตตรประเทศ (Uttar Pradesh) ทางตอนเหนือของประเทศอินเดีย  เมืองคานปูร์ทำอะไร ทำไมถึงมีมลพิษมากมายขนาดนี้ ลงทุนแมนจะเล่าให้ฟัง
4 ก.พ. 2562

คานปูร์ เมืองที่มีมลภาวะทางอากาศมากที่สุดในโลก / โดย ลงทุนแมน
ในช่วงเดือนที่ผ่านมา
ชาวกรุงเทพมหานครต้องเผชิญกับมลภาวะทางอากาศ
จนทุกคนมีความเสี่ยงเกี่ยวกับโรคทางเดินหายใจ
มลพิษที่ชาวกรุงเทพฯ ต้องเผชิญว่ามากแล้ว
แต่ยังมีเมืองที่ต้องเผชิญกับมลพิษที่มากกว่ากรุงเทพฯ หลายเท่า
เมืองที่มีมลพิษสูงที่สุดในโลก คือ ที่ไหน?
คำตอบคือ เมืองคานปูร์ (Kanpur)
ตั้งอยู่ในรัฐอุตตรประเทศ (Uttar Pradesh)
ทางตอนเหนือของประเทศอินเดีย
เมืองคานปูร์ทำอะไร ทำไมถึงมีมลพิษมากมายขนาดนี้
ลงทุนแมนจะเล่าให้ฟัง
เรื่องราวของเมืองนี้อาจต้องย้อนไปในสมัยที่อินเดียยังเป็นอาณานิคมของอังกฤษ
ในปี ค.ศ. 1876 ในยุคนั้นอังกฤษเข้าสู่ยุคปฏิวัติอุตสาหกรรม
อินเดียซึ่งเป็นแหล่งวัตถุดิบฝ้าย จึงกลายเป็นฐานการผลิตของอุตสาหกรรมสิ่งทอ
เมืองคานปูร์ ซึ่งตั้งอยู่ริมแม่น้ำคงคาอันเป็นเส้นทางขนส่งสินค้าที่สำคัญ
จึงถูกเลือกให้เป็นที่ตั้งของบริษัท British India Corporation ซึ่งเป็นที่ดำเนินกิจการโรงงานทอผ้า
ต่อมา จึงมีโรงงานทอผ้ามาตั้งกิจการในเมืองนี้มากมาย และมีการขยายไปสู่อุตสาหกรรมเครื่องหนัง
เมืองคานปูร์ก็เติบโตกลายเป็นศูนย์กลางของอุตสาหกรรมสิ่งทอและเครื่องหนัง จนได้ชื่อว่าเป็น “แมนเชสเตอร์แห่งอินเดีย”
คานปูร์ คือเมืองที่ส่งออกผลิตภัณฑ์เครื่องหนังมากที่สุดในโลกในปี ค.ศ. 2013 ซึ่งเป็นที่ตั้งของโรงงานเครื่องหนังกว่า 200 แห่ง
สารเคมีที่สำคัญสำหรับใช้ในกระบวนการผลิตเครื่องหนัง มีทั้งกรดกำมะถัน ซึ่งมีคุณสมบัติในการกัดกร่อนหนังสัตว์ให้บางลง และโครเมียม ซึ่งมีคุณสมบัติในการฟอกหนังสัตว์ให้มีความนิ่ม
ด้วยความที่โรงงานฟอกหนังส่วนใหญ่ไม่ได้มาตรฐาน และไม่มีการควบคุมมลพิษ
กากของเสียมากมายจากกระบวนการผลิต ถูกปล่อยลงสู่แม่น้ำคงคาซึ่งไหลหล่อเลี้ยงชาวเมืองมานับพันปี
ในขณะที่กากโครเมียมบางส่วน และก๊าซไข่เน่า ซึ่งเป็นผลมาจากกรดกำมะถัน ถูกปล่อยออกมาปะปนอยู่ในอากาศ
นอกจากนี้ เมืองแมนเชสเตอร์แห่งแดนภารตะยังถูกซ้ำเติมด้วยปัญหาการจราจร
จากยานพาหนะกว่า 1.3 ล้านคัน ของชาวเมืองราว 3 ล้านคน ซึ่งส่วนใหญ่ใช้เชื้อเพลิงที่ไม่ได้มาตรฐาน
จากรายงานขององค์การอนามัยโลกในปี 2016
เมืองคานปูร์ เป็นเมืองที่มีค่าฝุ่นละออง PM2.5 เฉลี่ยต่อปี สูงที่สุดในโลก
ถึง 173 ไมโครกรัมต่อลูกบาศก์เมตร
ซึ่งมากกว่าค่ามาตรฐานขององค์การอนามัยโลก ที่ 25 ไมโครกรัมต่อลูกบาศก์เมตรถึง 7 เท่า
จากข้อมูลในปี 2015 กรุงเทพมหานคร มีค่า PM2.5 เฉลี่ยต่อปีอยู่ที่ 28 ไมโครกรัมต่อลูกบาศก์เมตร
ในปี ค.ศ. 2016 จำนวนผู้ป่วยด้วยโรคทางเดินหายใจในโรงพยาบาล Murari Lal ซึ่งเป็นโรงพยาบาลเกี่ยวกับโรคหัวใจและปอดในเมืองคานปูร์ เพิ่มขึ้นถึง 60% เมื่อเทียบกับปีก่อนหน้า
รัฐอุตตรประเทศ ซึ่งเป็นที่ตั้งของเมืองคานปูร์ เป็นหนึ่งในรัฐที่ยากจนที่สุดของประเทศอินเดีย
รายได้เฉลี่ยของประชากรอยู่ที่เดือนละ 2,053 บาท
หากเราลองคำนวณดูว่า ชาวเมืองผู้ต้องการหลีกเลี่ยงมลภาวะ จำเป็นต้องเปลี่ยนหน้ากากอนามัย N95 ทุกวัน เนื่องจากปริมาณฝุ่นที่สูงมาก
หากหน้ากาก N95 ราคาเท่ากับเมืองไทย คือชิ้นละประมาณ 35 บาท เพื่ออากาศที่เหมาะแก่การหายใจ
ค่าใช้จ่ายของหน้ากากอนามัยจะตกเดือนละ 1,050 บาท คิดเป็นเกือบ 50% ของรายได้
แต่ในความเป็นจริง มีชาวเมืองอีกมากมายที่ดำรงชีพด้วยจำนวนเงินที่น้อยกว่านั้น
หน้ากาก N95 จึงกลายเป็นความฝันที่ลอยอยู่ในอากาศ
เคยมีคำกล่าวไว้ว่า
“โอกาส” ดีๆ มากมายมักซ่อนอยู่ใน “อากาศ” เพียงแค่เราไขว่คว้า
แต่สำหรับชาวเมืองคานปูร์
ไม่ใช่เพียง “โอกาส”
แม้แต่ “อากาศ” ดีๆ ให้หายใจ
ก็ดูเป็นสิ่งยากเกินไปที่จะไขว่คว้า..
----------------------
เมืองคานปูร์ มีมลภาวะทางอากาศมากที่สุดในโลก แล้วเมืองที่อันตรายมากที่สุดในโลกอยู่ที่ไหน? อ่านได้ที่ 
ติดตามเรื่องน่าสนใจแบบนี้ได้ที่เพจลงทุนแมน ในแอป blockdit โหลดได้ที่ 
----------------------
References
-
-
-
-
-